เอสเอ็มอีแบงก์ล้างบางทุจริตฟ้องระนาวพนักงาน
พนักงานเอสเอ็มอีแบงก์หนาว ถูกสั่งฟ้องคดีทุจริตระนาว เจอตั้งกรรมการสอบอีก 32 ราย
20 ม.ค. 2558

พนักงานเอสเอ็มอีแบงก์หนาว ถูกสั่งฟ้องคดีทุจริตระนาว เจอตั้งกรรมการสอบอีก 32 ราย
นางสาลินี วังตาล ประธานธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยถึงความคืบหน้าการฟ้องร้องดำเนินคดีผู้ที่ทำให้ธนาคารเสียหายตามที่ซูเปอร์บอร์ดให้เร่งดำเนินการว่า ได้จำแนกหนี้ 2 ประเภท คือ ประเภท 1 การฟ้องร้องกับบุคคลภายนอกและอดีตพนักงาน ผู้บริหารที่มีส่วนเกี่ยวข้องให้เกิดความเสียหายแก่ภาครัฐและธนาคาร โดยคดีสิ้นสุดแล้ว 4 คดี มีพนักงานธนาคารเกี่ยวข้อง 4 คน และอยู่ระหว่างการพิจารณาของศาล 6 เรื่อง มีพนักงานเกี่ยวข้อง 32 คน โดยมีอดีตกรรมการผู้จัดการเอสเอ็มอีแบงก์ถูกฟ้องร้องด้วย 1 คน จากการปล่อยสินเชื่อเพื่อการชะลอการเลิกจ้างงานที่ไม่ถูกต้อง
สำหรับประเภท 2 การตั้งคณะกรรมการสอบสวนข้อเท็จจริงกับพนักงานที่อยู่ในข่ายกระทำความผิด 19 กรณี เป็นความผิดด้านสินเชื่อ 6 เรื่อง ด้านร่วมลงทุน 2 เรื่อง ด้านดำเนินงานที่ขัดนโยบาย 4 เรื่อง มีเจ้าหน้าที่เกี่ยวข้อง 32 คน เกษียณแล้ว 1 คน ลาออก 2 คน ที่เหลือยังทำงานอยู่ที่ธนาคาร ทั้งหมดจะสอบให้แล้วเสร็จภายในเดือน ก.พ.นี้ โดยคณะกรรมการตรวจสอบจะเชิญคนนอก เช่น กรมสอบสวนคดีพิเศษ (ดีเอสไอ) เข้าร่วมเพื่อความโปร่งใส หากพบความผิดจะดำเนินคดีฟ้องศาลต่อไป
นางสาลินี กล่าวถึงการแก้หนี้ที่ไม่ก่อให้เกิดรายได้ หรือเอ็นพีแอล 3.19 หมื่นล้านบาท ธนาคารได้คัดเลือกหนี้เอ็นพีแอลที่ไม่มีหลักประกันและไม่ได้ดำเนินกิจการ และไม่สามารถปรับโครงสร้างหนี้ได้จำนวน 1 หมื่นล้านบาท เพื่อแบ่งขายเป็นกองย่อย 
นอกจากนี้ ยังได้ออกประกาศขายหนี้เอ็นพีแอลประเภทเช่าซื้อและลีสซิ่ง เช่น รถแท็กซี่ในโครงการเอื้ออาทร และโครงการไทยเข้มแข็ง รถตู้ รถบัส หัวลาก หรือหางลาก ที่ปล่อยกู้ไป 2,000 ล้านบาท เป็นหนี้เสีย 1,400 ล้านบาท ผู้สนใจยื่นซองได้ในวันที่ 10 ก.พ.นี้